
AVIZ

asupra propunerii legislative pentru modificarea şi completarea

Legii nr. 571/2003 privind Codul Fiscal

În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică,  reformă şi privatizare a fost sesizată spre dezbatere şi avizare, cu propunerea legislativă pentru modificarea şi completarea                   Legii nr. 571/2003 privind Codul Fiscal, transmisă cu adresa nr. Pl-x 755 din                              28 octombrie 2015, înregistrată sub   nr. 4c-1/311 din 30 octombrie  2015. 
Senatul, în calitate de primă Cameră sesizată, a respins iniţiativa legislativă în şedinţa din 27 octombrie 2015.
Conform prevederilor art. 75 din Constituţia României, republicată, şi ale                        art. 92 alin. (9) pct. 1 din Regulamentul Camerei Deputaţilor, republicat,                                       Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, membrii Comisiei au dezbătut iniţiativa legislativă menţionată mai sus în                                  şedinţa din 10 noiembrie 2015.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 569 din 3 iunie 2015 şi punctul de vedere al Guvernului, transmis cu adresa               nr. 8143/DRP din 21 septembrie 2015,  prin care menţionează că nu susţine adoptarea acestei inițiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, propunerea legislativă nu se justifică întrucât în domeniul TVA legislaţia din România este armonizată cu prevederile Directivei 2006/112/CE a Consiliului din 28 noiembrie 2006 privind sistemul comun al taxei pe valoarea adăugată, publicată în Jurnalul Oficial al Uniunii Europene Seria L 347, din 11 decembrie 2006, iar aceasta nu prevede scutirea de taxă pentru livrarea medicamentelor de uz uman. Pe cale de consecinţă, prin legislaţia naţională nu pot fi acordate alte scutiri decât cele prevăzute de legislaţia Uniunii Europene.
Totodată, din categoriile de operaţiuni prevăzute în Anexa III - Lista livrărilor de bunuri şi prestărilor de servicii cărora le pot fi aplicate cotele reduse prevăzute la articolul 98 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată, la pct. 3 se precizează că fac parte şi ,,produsele farmaceutice de tipul celor utilizate pentru îngrijirea sănătăţii, prevenirea bolilor şi ca tratament în scopuri medicale şi veterinare (...)." În acest sens, România aplică deja o taxă redusă de TVA de 9% pentru ,,livrarea de medicamente de uz uman şi veterinar", conform art. 140 alin. (2) lit. e) din Legea nr. 571/2003 privind Codul fiscal, cu modificările şi completările ulterioare. În consecinţă, punctul 2 din propunerea legislativă a rămas fără obiect.
Faţă de cele menţionate mai sus, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a iniţiativei legislative.
În raport cu obiectul şi conţinutul său, propunerea legislativă face parte din categoria legilor ordinare.
                   PREŞEDINTE
                              SECRETAR 
                   Horia GRAMA                                                  Cornel ITU

